Driva
Store norske leksikon,Geografi,Norges geografi,Trøndelag
Driva er en elv som renner nordover fra Dovrefjell gjennom Drivdalen til Oppdal og videre vestover gjennom Sunndalen til Sunndalsøra. Driva er 135 kilometer lang med et nedbørsfelt på 1511 kvadratkilometer.
Vassdraget har stor høydeforskjell mellom høyfjell og kysten med lange stryk. Både hoveddalen og sidedalene er trange med mektige juv. Driva har ofte flom på sommeren, forårsaket av regnvær og tildels med bidrag fra snøsmelting. Den største flommen var i juli 1932, og før det var det Storofsen i 1789.I Driva fiskes det både laks og sjøørret. Laksefisket i elva utgjorde 2,7 tonn i 2020. Laksebestanden har vært plaget av lakseparasitten Gyrodactylus salaris, derfor ble det i 2017 etablert ei laksesperre ved Snøvassmelan i Sunndal.Magalaupet er et gjel i Drivdalen. Kongsvollfossen benyttes til isklatring; den ble første gang besteget av Trond Aas og Robin Barley 1972.Dalføret skifter navn fra Drivdalen til Sunndalen ved samløpet mellom Driva og sideelva Grøvu ved Gjøra 35 kilometer vest for Oppdal sentrum. Grøvu får for sin del størrelse ved Jenstadjuvet/ Åmotan fem kilometer sør for samløpet, der fire elver møtes. Fossene Lindalsfallet, Reppfallet og Svødufallet stuper ned i elvejuvet.Driva kraftverk, rundt 20 kilometer ovenfor Sunndalsøra, henter vann fra Gjevilvatnet, en 20 kilometer lang og én kilometer bred innsjø i Oppdal.Driva er nasjonalt laksevassdrag, og vernet i henhold til Verneplan III for vassdrag. Store deler av elvas øvre løp ligger innenfor Dovrefjell–Sunndalsfjella nasjonalpark og Drivdalen/Kongsvoll/Hjerkinn landskapsvernområde. Kart  Les mer i Store norske leksikon Drivdalen Trollheimen Dovrefjell Verneplan for vassdrag Vernede vassdrag i Norge Eksterne lenker Drivaguiden Sunndal Jeger og Fiskeforening